b'\n_START_ARTICLE_\nKreutzova dru\xc5\xbeina kometov\n_START_PARAGRAPH_\nKreutzova dru\xc5\xbeina kometov ali Kreutzovi blizuson\xc4\x8devi kometi so kometi dru\xc5\xbeine, ki na svoji poti v periheliju (prison\xc4\x8dju) pridejo v bli\xc5\xbeino Sonca. To je torej skupina blizuson\xc4\x8devih kometov._NEWLINE_Verjetno so ostanek nekega velikega kometa, ki je pred nekaj stoletji razpadel. Kometi se imenujejo po nem\xc5\xa1kem astronomu Heinrichu Kreutzu (1854\xe2\x80\x931907), ki je prvi pokazal, da so blizuson\xc4\x8devi kometi povezani._NEWLINE_Velik del kometov iz Kreutzovove dru\xc5\xbeine spada med V\xc3\xa9like komete, ki jih ob\xc4\x8dasno vidimo v bli\xc5\xbeini Sonca tudi podnevi. Zadnji V\xc3\xa9liki komet je bil Komet Ikeya-Seki v letu 1965, ki je bil tudi najsvetlej\xc5\xa1i komet v prej\xc5\xa1njem tiso\xc4\x8dletju. Nekaj sto manj\xc5\xa1ih kometov so odkrili s pomo\xc4\x8djo satelita SOHO, ki deluje od leta 1995. Nobeden od teh manj\xc5\xa1ih kometov ne pre\xc5\xbeivi prehoda prison\xc4\x8dja. Tudi ljubiteljski astronomi so bili zelo uspe\xc5\xa1ni v iskanju kometov iz Kreutzove dru\xc5\xbeine, saj so bili podatki dosegljivi v realnem \xc4\x8dasu tudi na internetu._NEWLINE_Izgleda, da je na poti proti Soncu \xc5\xbee druga skupina svetlih Kreutzovih blizuson\xc4\x8devih kometov. V naslednji desetletjih bo verjetno \xc4\x8dlove\xc5\xa1tvo pri\xc4\x8da podobnim pojavom kot leta 1965.\n_START_SECTION_\nOdkritje in opazovanja\n_START_PARAGRAPH_\nPrvi komet za katerega se ve, da je pri\xc5\xa1el Soncu zelo blizu, je bil Veliki komet iz leta 1680. Ta komet je letel samo 200.000\xc2\xa0km (0,0013 a.e.) nad povr\xc5\xa1ino Sonca. To je polovica razdalje med Zemljo in Luno. Tako je postal prvi znani blizuson\xc4\x8dev komet, oddaljenost perihelija je bila samo 1,3 Son\xc4\x8devega polmera. Mnogi astronomi, med njimi tudi Edmond Halley so predvidevali, da je bil ta komet isti kot komet iz leta 1106. Leta 1843 se je pojavil nov Veliki komet, ki je potoval zelo blizu Sonca. Kljub temu, da so ugotovili, da ima obhodno dobo nekaj stoletij, so bili astronomi prepri\xc4\x8dani, da je to isti komet kot tisti iz leta 1680. Svetel komet, ki so ga videli leta 1880 se je gibal sloraj po enaki tirnici kot komet iz leta 1843, kar bi pomenilo, da je to komet iz leta 1882. Nekateri astronomi so trdili, da so vsi kometi v resnici en komet, ki se mu je tirnica mo\xc4\x8dno spremenila._NEWLINE_Druga teorija pa je predvidevala, da so vsi kometi ostanki nekega blizuson\xc4\x8devega kometa. To se predvidevali \xc5\xbee leta 1880. Predvidevanja je potrdil razpad Velikega kometa leta 1882 med prehodom prison\xc4\x8dja. V letu 1880 je Heinrich Kreutz objavil svojo ugotovitev, da so kometi iz let 1843, 1880 in 1882 verjetno deli ve\xc4\x8djega kometa, ki je razpadel \xc5\xbee prej. Komet iz leta 1680 pa ni pripadal tej skupini kometov._NEWLINE_Po pojavu kometa v letu 1887 (C/1887 B1 Veliki ju\xc5\xbeni komet) se ni pojavil noben komet vse do leta 1945. Naslednji blizuson\xc4\x8devi kometi so se pojavili v 60. letih, to sta bila kometa Pereyra v letu 1963 in Ikeya-Seki, ki je bil zelo svetel v letu 1965. Po prehodu prison\xc4\x8dja pa sta razpadla.\n_START_SECTION_\nPomembnej\xc5\xa1i \xc4\x8dlani Kreutzove dru\xc5\xbeine blizuson\xc4\x8devih kometov\n_START_PARAGRAPH_\nNajlep\xc5\xa1i kometi so bili Veliki komet iz leta 1843, Veliki komet iz leta 1882 in Komet Ikeya-Seki. Pomemben je tudi Komet mrka iz leta 1882.\n_START_SECTION_\nRazvoj Kreutzovih kometov\n_START_PARAGRAPH_\nPrvo raziskavo, ki je bila namenjana odkrivanju zgodovine celotne dru\xc5\xbeine, je opravil britanski astronom Brian Geoffrey Marsden (rojen 1937) v letu 1967. Posku\xc5\xa1al je ugotoviti zgodovino celotne dru\xc5\xbeine in najti osnovno telo, iz katerega je nastala dru\xc5\xbeina. Skoraj vsi do leta 1965 znani \xc4\x8dlani dru\xc5\xbeine so imeli podoben naklon tira okoli 144\xc2\xb0 in tudi podobne vrednosti za longitudo prison\xc4\x8dja okoli 280 do 282\xc2\xb0 (z nekaj izjemami, ki pa so verjetno bile posledica neto\xc4\x8dnih podatkov). Nekaj ve\xc4\x8djih razlik je bilo pri argumentu periapside in dol\xc5\xbeini dvi\xc5\xbenega vozla. Marsden je ugotovil, da lahko Kreutzove komete razdeli na dve skupini, ki sta nastali pri razpadu nekega kometa pri ve\xc4\x8d kot samo enem prehodu prison\xc4\x8dja. Pri raziskovanju tirnice kometa Ikeya-Seki in Velikega kometa iz leta 1882, je Marsden ugotovil, da je bila pri prej\xc5\xa1njem prehodu prison\xc4\x8dja razlika med njunima tirnicama pribli\xc5\xbeno enaka kot je bila razlika med tirnicama delov kometa Ikeya-Seki po razpadu. Zaradi tega je predpostavil, da sta kometa nastala pri razpadu ve\xc4\x8djega kometa pri prej\xc5\xa1njem prehodu prison\xc4\x8dja. To pa je bilo leta 1106, ko se je pojavil Veliki komet iz leta 1106. To je potrdil tudi z izra\xc4\x8dunom obhodne dobe za komet Ikeya-Seki, ki je dala kot zadnji prehod prison\xc4\x8dja skoraj natan\xc4\x8den \xc4\x8das pojava kometa iz leta 1106. Izgleda kot, da so kometi iz let 1668, 1689, 1702 in 1945 tesno povezani s kometi iz let 1882 in 1965. Njihove tirnice \xc5\xa1e niso tako dobro dolo\xc4\x8dene za preteklost, da bi lahko z gotovostjo trdili, da so nastali z razpadom kometa v letu 1106 ali v katerem prej\xc5\xa1njih prehodov prison\xc4\x8dja, kar bi lahko bilo v 3. ali 5. stoletju._NEWLINE_Ta skupina kometov je znana kot podskupina II. Komet White-Ortiz-Bolelli, ki so ga opazili leta 1970 bi bolj spadal v to podskupino kot pa v podskupino I. Izgleda pa, kot da se je odlomil od jedra pri nekem prehodu prison\xc4\x8dja prej iz nekega drugega dela kometa. Blizuson\xc4\x8deva kometa iz leta 1843 (Veliki komet iz leta 1843) in leta 1963 (Komet Pereyra) pa izgleda kot, da izhajata iz podskupine I. Elementi njunih tirnic se razlikujejo tako mo\xc4\x8dno, da sta verjetno nastala pri enem prehodu prison\xc4\x8dja prej. Mo\xc5\xbeno je tudi, da nista povezana s kometom iz leta 1106, ampak s kometom, ki se je pojavil 50 let prej. Podskupina I vsebuje tudi komete, ki so jih videli v letih 1695, 1880 (Veliki ju\xc5\xbeni komet iz leta 1880) in 1887 (Veliki ju\xc5\xbeni komet iz leta 1987), ter velika ve\xc4\x8dina kometov, ki jih je opazil vesoljski observatorij SOHO. Delitev blizuson\xc4\x8devih kometov v dve podskupini ka\xc5\xbee na to, da so nastali iz dveh star\xc5\xa1evskih kometov, ki sta nastala nekaj obhodov pred tem. Eden izmed kandidatov za ta komet je komet, ki sta ga opazovala \xc5\xbee Aristotel in Efor v letu 371 pr. n. \xc5\xa1t. Efor je celo napisal, da je videl, kako je komet razpadel na dva dela. Danes strokovnjaki ne verjamejo popolnoma Eforju, ker ni drugih pisnih virov, ki bi to opisovali. Namesto tega verjamejo, da je eden izmed kometov, ki so se pojavili med 3. in 5. stoletjem (v letih 214, 426, 476) v resnici povzro\xc4\x8dil nastanek Kreutzove dru\xc5\xbeine kometov. Prvotni komet je moral biti izredno velik. Vejetno je imel premer okoli 100\xc2\xa0km. \xc4\x8ceprav so tirnice kometov dveh glavnih skupin precej razli\xc4\x8dne, je vseeno mo\xc5\xbeno, da je tudi komet iz leta 1680 povezan z Kreutzovo dru\xc5\xbeino kometov._NEWLINE_Raziskave so pokazale, da je za komete z velikim naklonom tirnice in oddaljenostjo prison\xc4\x8dja manj kot 2 a.e. skupni te\xc5\xbenostni vpliv tak\xc5\xa1en, da zmanj\xc5\xa1uje oddaljenost prison\xc4\x8dja na zalo majhne vrednosti. Tako neka raziskava ka\xc5\xbee, da ima Komet Hale-Bopp 15\xc2\xa0% verjetnost, da bo v prihodnosti postal blizuson\xc4\x8dev komet.\n_START_SECTION_\nOpazovanja\n_START_PARAGRAPH_\n\xc4\x8ce je komet v prison\xc4\x8dju med majem in avgustom, se lahko zgodi, da ga ne vidimo. Skozi notranji del Oson\xc4\x8dja lahko leti, ne da bi ga opazili, ker se v tem \xc4\x8dasu nahaja za Soncem. Videli bi ga samo, \xc4\x8de bi bil izredno svetel. Komet mrka v letu 1882 so opazili samo zato, ker sta \xc4\x8dasovno sovpadala popolni Son\xc4\x8dev mrk in prehod kometa skozi prison\xc4\x8dje._NEWLINE_Po letu 1995 je vesoljski observatorij SOHO odkril ve\xc4\x8dje \xc5\xa1tevilo blizuson\xc4\x8devih kometov. Ta satelit lahko opazuje komete, ki so zelo blizu Sonca v kateremkoli \xc4\x8dasu. Satelit omogo\xc4\x8da vpogled v neposredno bli\xc5\xbeino Sonca. V 80. letih prej\xc5\xa1njega stoletja so sateliti, ki so opazovali Sonce, odkrili ve\xc4\x8dje \xc5\xa1tevilo blizuson\xc4\x8devih kometov. Satelit SOHO je odkril nekaj stotin teh kometov, od katerih imajo nekateri premer samo nekaj metrov. Okoli 83\xc2\xa0% blizuson\xc4\x8devih kometov, ki jih je odkril SOHO, pripada Kreutzovi dru\xc5\xbeini kometov. Ostali pripadajo skupini ob\xc4\x8dasnih blizuson\xc4\x8devih kometov, ki pripadajo dru\xc5\xbeinam kometov Meyer, Marsden ali Kracht 1 in Kracht 2. Nebeden izmed kometov, ki jih je odkril SOHO, ni pre\xc5\xbeivel prehoda prison\xc4\x8dja. Mnogo jih je padlo tudi v Sonce ali pa so popolnoma izhlapeli. Ve\xc4\x8d kot 75\xc2\xa0% kometov so odkrili ljubiteljski astronomi med opazovanjem, ki so ga prena\xc5\xa1ali tudi preko interneta. Nekateri ljubiteljski astronomi so odkrili tudi izredno veliko kometov (primer je Rainer Kracht iz Nem\xc4\x8dije, ki je na\xc5\xa1el celo 144 kometov)._NEWLINE_Do oktobra 2008 so na\xc5\xa1li \xc5\xbee 1500 Kreutzovih blizuson\xc4\x8devih kometov._NEWLINE_Opazovanja s satelitom SOHO so pokazala, da se blizuson\xc4\x8devi kometi pojavljajo v parih z razliko nekaj ur. Ti pari so prepogosti, da bi bil to slu\xc4\x8daj. Prav tako niso posledica razpada med predhodnim obhodom, ker bi bila njihova medsebojna razdalja ve\xc4\x8dja. Zaradi tega predvidevajo, da so razpadli dale\xc4\x8d pro\xc4\x8d od prison\xc4\x8dja. Pri mnogih kometih so opazili razpad dale\xc4\x8d od prison\xc4\x8dja. Izgleda kot, da se v bli\xc5\xbeini Sonca pri\xc4\x8dne razpad, ki pa se nadaljuje v ostalem delu tirmice._NEWLINE_\xc5\xa0tevilo kometov, ki pripadajo podskupini I, je okoli \xc5\xa1tirikrat ve\xc4\x8dje kot \xc5\xa1tevilo kometov, ki jih pri\xc5\xa1tevamo k skupini II. To ka\xc5\xbee, da je prvotno telo razpadlo na dva neenaka dela.\n_START_SECTION_\nBodo\xc4\x8dnost Kreutzove dru\xc5\xbeine kometov\n_START_PARAGRAPH_\nKreutzove blizuson\xc4\x8deve komete se bo lahko videlo \xc5\xa1e nekaj tiso\xc4\x8d let. Njihove tirnice se bodo razpr\xc5\xa1ile zaradi te\xc5\xbenostnih vplivov ve\xc4\x8djih nebesnih teles. Bo pa dru\xc5\xbeina prej popolnoma uni\xc4\x8dena, preden bo pri\xc5\xa1lo do velike razpr\xc5\xa1itve elementov tirnic._NEWLINE_Zadnji Kreutzov blizuson\xc4\x8dev komet se je videl leta 1970. To je bil Komet White-Ortiz-Bolelli. Ni mo\xc5\xbeno oceniti verjetnosti, da bi se pojavil neki drugi Kreutzov blizuson\xc4\x8dev komet v bli\xc5\xbenji prihodnosti. Ker se je v zadnjih 200 letih pojavilo 10 kometov, ki so bili vidni s prostim o\xc4\x8desom, je zelo verjetno, da se bo pojavil kak\xc5\xa1en nov svetel komet.'